b'\n_START_ARTICLE_\nDwight D. Eisenhower\n_START_SECTION_\nVarhaiset vaiheet\n_START_PARAGRAPH_\nEisenhower syntyi Denisonin kaupungissa Texasissa, mutta perhe muutti jo vuonna 1892 Abileneen, Kansasiin. Eisenhower valmistui paikallisesta high schoolista 1909._NEWLINE_Eisenhower meni naimisiin Mamie Geneva Doudin kanssa Denveriss\xc3\xa4, Coloradossa 1. hein\xc3\xa4kuuta 1916. He saivat kaksi poikaa, joista toinen kuoli kolmevuotiaana tulirokkoon. Eisenhower oli protestantti, vaikka h\xc3\xa4nen \xc3\xa4itins\xc3\xa4 Ida E. Eisenhower olikin liittynyt 1890-luvulla raamatuntutkijoiden liikkeeseen._NEWLINE_Eisenhowerilla oli pyrkimyksi\xc3\xa4 pelaamaan ammattitason baseballia. H\xc3\xa4nen kertomaansa tarinaa lainataan usein:_NEWLINE__NEWLINE_\xc2\xbbKun olin pienen\xc3\xa4 poikana Kansasissa, yst\xc3\xa4v\xc3\xa4ni ja min\xc3\xa4 menimme kalastamaan ja kun me istuimme siin\xc3\xa4 l\xc3\xa4mpim\xc3\xa4n\xc3\xa4 kes\xc3\xa4n iltap\xc3\xa4iv\xc3\xa4n\xc3\xa4 joen rannalla, me puhuimme siit\xc3\xa4 mit\xc3\xa4 me halusimme tehd\xc3\xa4 isona. Min\xc3\xa4 kerroin h\xc3\xa4nelle, ett\xc3\xa4 halusin tulla mestaruussarjan baseballin pelaajaksi kuten Honus Wagner. Yst\xc3\xa4v\xc3\xa4ni sanoi, ett\xc3\xa4 h\xc3\xa4n haluaisi tulla Yhdysvaltain presidentiksi. Kumpikaan meist\xc3\xa4 ei uskonut toiveisiimme.\xc2\xbb _NEWLINE_Eisenhowerin ollessa West Pointissa armeijassa h\xc3\xa4n pyrki armeijan baseballjoukkueeseen, mutta ei p\xc3\xa4\xc3\xa4ssyt. H\xc3\xa4nen kerrotaan sanoneen: \xe2\x80\x9dSe, etten p\xc3\xa4\xc3\xa4ssyt joukkueeseen West Pointissa oli el\xc3\xa4m\xc3\xa4ni suurimpia pettymyksi\xc3\xa4, ellei jopa suurin.\xe2\x80\x9d Eisenhower p\xc3\xa4\xc3\xa4si kuitenkin West Pointissa pelaamaan amerikkalaista jalkapalloa.\n_START_SECTION_\nSotilasura\n_START_PARAGRAPH_\nEisenhower aloitti opinnot Yhdysvaltain sotilasakatemiassa West Pointissa vuonna 1911 ja valmistui vuonna 1915. H\xc3\xa4n palveli ensimm\xc3\xa4isen maailmansodan ajan panssarivaunujoukkojen kouluttajana. Sodan j\xc3\xa4lkeen h\xc3\xa4net ylennettiin majuriksi. H\xc3\xa4nest\xc3\xa4 tuli kenraali Fox Connerin sijainen Panaman kanavavy\xc3\xb6hykkeen johdossa. Vuosina 1929\xe2\x80\x931933 h\xc3\xa4n toimi apulaissotaministeri George Moselyn ja sen j\xc3\xa4lkeen kenraali Douglas MacArthurin alaisena.\n_START_SECTION_\nSodan j\xc3\xa4lkeen\n_START_PARAGRAPH_\nEisenhower toimi maavoimien komentajana vuosina 1945\xe2\x80\x931948. Saksan antauduttua h\xc3\xa4net nimitettiin Yhdysvaltain miehitysvy\xc3\xb6hykkeen sotilaskuvern\xc3\xb6\xc3\xb6riksi. Tuhoamisleirien tultua julkisuuteen h\xc3\xa4n k\xc3\xa4ski kuvata todistusaineiston holokaustista sotarikosoikeudenk\xc3\xa4yntej\xc3\xa4 varten.\n_START_SECTION_\nPresidentti\n_START_PARAGRAPH_\nEisenhower valittiin presidentiksi kesken Korean sodan republikaanien ehdokkaana. Vastassa ei ollut istuva demokraattipresidentti Harry S. Truman, koska Franklin D. Rooseveltin nelj\xc3\xa4n kauden presidenttiyden j\xc3\xa4lkeen presidenttikausien lukum\xc3\xa4\xc3\xa4r\xc3\xa4 oli rajoitettu kahteen. Republikaaneilla ei ollut ollut presidentti\xc3\xa4 sitten vuoden 1932, jolloin Roosevelt oli pudottanut Valkoisesta talosta ep\xc3\xa4suositun Herbert Hooverin. Puolueen \xe2\x80\x9dbig government\xe2\x80\x9d -ideologian vastainen kampanja oli raju. Siin\xc3\xa4 vastustettiin muun muassa tuloverojen kasvua ja valtion puuttumista eri yhteiskunnan toimintoihin. Eisenhowerin sanottiin voittaneen vaalit naisten \xc3\xa4\xc3\xa4nin, koska h\xc3\xa4nell\xc3\xa4 oli pitk\xc3\xa4n rasittavan kauden (pula-aika, toinen maailmansota, sit\xc3\xa4 seurannut ty\xc3\xb6tt\xc3\xb6myys ja Korean sota) j\xc3\xa4lkeen parempia aikoja ennustanut hymy. Politiikan ulkopuolelta tuleminen ja sotasankarin maine olivat my\xc3\xb6s osa voiton avaimia._NEWLINE_Vuoden 1952 vaaleihin Eisenhowerin varapresidentiksi valittiin Richard M. Nixon, joka oli ammattipoliitikko ja miltei McCarthyn veroinen antikommunisti. Eisenhower valittiin toiselle kaudelle vuoden 1956 vaaleissa._NEWLINE_Eisenhowerin hallinto ei vaalilupauksista huolimatta laskenutkaan veroja vaan jatkoi laajoja yhteiskunnan suurhankkeita, joista kuuluisimmat Eisenhowerin ajalta olivat Interstate Highway System -nimisen freeway-moottoriteiden verkoston rakentaminen, joka loi yhdysvaltalaiset l\xc3\xa4hi\xc3\xb6t suurkaupunkeihin seuraavina vuosina, ja ydinohjusten rakentaminen._NEWLINE_Suhteessa Neuvostoliittoon vallitsi kaksijakoisuus: liennytyst\xc3\xa4 pyrittiin rakentamaan, mutta Neuvostoliittoon suhtauduttiin hyvin ep\xc3\xa4luuloisesti. T\xc3\xa4m\xc3\xa4 johti muun muassa moniin Neuvostoliiton ylitt\xc3\xa4neisiin vakoilulentoihin, joista Gary Powersin U-2-vakoilukoneella tekem\xc3\xa4 lento vappuna 1960 johti etenkin Nixonin ep\xc3\xa4edulliseen asemaan seuraavissa vaaleissa. Kun lokakuussa 1953 ehdotettiin l\xc3\xa4nnen ja id\xc3\xa4n v\xc3\xa4list\xc3\xa4 konferenssia, Eisenhower ilmoitti 28. lokakuuta vastustavansa konferenssia, ennen kuin Neuvostoliiton aikeet on selvitetty. Kun Neuvostoliitto hyv\xc3\xa4ksyi konferenssin j\xc3\xa4rjest\xc3\xa4misen, Eisenhower sanoi 2. joulukuuta osallistuvansa siihen vain, jos saa varmuuden Neuvostoliiton kunniallisista aikeista. H\xc3\xa4n hyv\xc3\xa4ksyi konferenssin j\xc3\xa4rjest\xc3\xa4misen vasta 8. joulukuuta Bermudalla kokouksessa Winston Churchillin ja Joseph Lanielin kanssa. Eisenhower ehdotti samana p\xc3\xa4iv\xc3\xa4n\xc3\xa4 my\xc3\xb6s koko maailman ydinpolttoaineiden luovuttamista YK:lle, joka varmistaisi, ett\xc3\xa4 ydinenergiaa k\xc3\xa4ytett\xc3\xa4isiin vain rauhanomaisiin tarkoituksiin. 7. tammikuuta 1954 h\xc3\xa4n kertoi kongressille suunnittelevansa ulkomaiden taloudellisen avun supistamista sek\xc3\xa4 pyrkiv\xc3\xa4ns\xc3\xa4 pysym\xc3\xa4\xc3\xa4n aloitteellisena ulkopoliittisissa kysymyksiss\xc3\xa4. Eisenhower ehdotti Neuvostoliitolle 21. hein\xc3\xa4kuuta 1955 vapaata vakoilulentojen tekemist\xc3\xa4 puolin ja toisin ja sotilaallisten asiakirjojen vaihtoa._NEWLINE_Eisenhower l\xc3\xa4hetti 1958 Vietnamiin ensimm\xc3\xa4iset yhdysvaltalaiset sotilaat neuvonantajan nimikkeell\xc3\xa4. H\xc3\xa4nen hallintonsa oli jatkanut Trumanin politiikkaa, jossa Ranskan sotatoimia tuettiin Vietnamissa toimittamalla Ranskan tarvitsemia aseita. Eisenhower loi my\xc3\xb6s uuden ulkopoliittisen opin, dominoteorian (katso my\xc3\xb6s Eisenhowerin oppi). Teorian tarkoituksena oli est\xc3\xa4\xc3\xa4 Kaakkois-Aasian maiden kaatumista kommunismiin. Teorian mukaan t\xc3\xa4m\xc3\xa4 piti tehd\xc3\xa4 viimeist\xc3\xa4\xc3\xa4n Vietnamissa._NEWLINE_Eisenhower pakotti Israelin, Britannian ja Ranskan per\xc3\xa4\xc3\xa4ntym\xc3\xa4\xc3\xa4n, kun ne olivat miehitt\xc3\xa4neet Suezin kanavan Suezin kriisin aikana. Eisenhowerin hallitus evakuoi yhdysvaltalaisia Libanonista 1958._NEWLINE_Eisenhowerin hallinto on vaikuttanut paljon Yhdysvaltain politiikkaan republikaanien my\xc3\xb6hemmiss\xc3\xa4 hallituksissa. Monet h\xc3\xa4nen ministereist\xc3\xa4\xc3\xa4n toimivat my\xc3\xb6hemmin Nixonin hallituksessa ja monet Nixonin ministereist\xc3\xa4 my\xc3\xb6hemmin Ronald Reaganin hallituksessa. Bushien hallituksissa on taas ollut sek\xc3\xa4 Nixonin ett\xc3\xa4 Reaganin entisi\xc3\xa4 ministereit\xc3\xa4. N\xc3\xa4idenkin hallitusten politiikassa on ollut havaittavissa samankaltaista retoriikkaa ja toimintatapoja. J\xc3\xa4\xc3\xa4hyv\xc3\xa4ispuheessaan Eisenhower ilmaisi turhautumisensa sek\xc3\xa4 Yhdysvaltain ett\xc3\xa4 Neuvostoliiton asevoimien ja aseteollisuuden nk. sotateollista kompleksia kohtaan.\n_START_SECTION_\nKansalaisoikeudet\n_START_PARAGRAPH_\nEisenhower kannatti korkeimman oikeuden Brown vastaan koulutuslautakunta -p\xc3\xa4\xc3\xa4t\xc3\xb6st\xc3\xa4, jonka mukaan rotuerottelu kouluissa on perustuslain vastaista. Vuonna 1957 Arkansasin osavaltio kielt\xc3\xa4ytyi noudattamasta oikeuden p\xc3\xa4\xc3\xa4t\xc3\xb6st\xc3\xa4, jolloin Eisenhower otti Arkansasin kansalliskaartin liittovaltion hallintaan ja l\xc3\xa4hetti armeijan joukkoja saattamaan yhdeks\xc3\xa4n afroamerikkalaista lasta valkoisten kouluun. H\xc3\xa4n riitaantui julkisesti kuvern\xc3\xb6\xc3\xb6ri Orval Faubusin kanssa.\n_START_SECTION_\nKauden loppu\n_START_PARAGRAPH_\nVuoden 1960 vaaleissa Eisenhower kannatti Nixonia seuraajakseen, mutta ei osallistunut t\xc3\xa4m\xc3\xa4n kampanjaan ennen vaaleja edelt\xc3\xa4vi\xc3\xa4 p\xc3\xa4ivi\xc3\xa4.\n_START_SECTION_\nEl\xc3\xa4kkeell\xc3\xa4\n_START_PARAGRAPH_\nEisenhower vietti viimeiset vuotensa maatilallaan Gettysburgissa, joka on Eisenhower National Historic Site -nimisen\xc3\xa4 ollut avoinna vierailijoille vuodesta 1980. Eisenhower kuoli 78-vuotiaana.'